**ชื่อเรื่อง** การประเมินความครอบคลุมในการได้รับวัคซีน ขั้นพื้นฐานของเด็กอายุแรกเกิดถึง 5 ปี

ในเขตพื้นที่รับผิดชอบ โรงพยาบาลส่งเสริมสุขภาพตำบลบ้านห้วยเตย ต.เว่อ อ.ยางตลาด

จ.กาฬสินธุ์

**ชื่อผู้วิจัย** นางสาวกรรณิการ์ เบ็ญจวนิช

**ชื่อผู้นำเสนอ** นางสาวมยุรา ฮังกาสี

***บทนำและวัตถุประสงค์***

 ในเขตตำบลเว่อ ซึ่งเป็นตำบลในเขตรับผิดชอบของโรงพยาบาลส่งเสริมสุขภาพบ้านห้วยเตย โดยมีพื้นที่รับผิดชอบทั้งหมด 11 หมู่บ้าน จากข้อมูลรายงงานผลการปฏิบัติงานในงานสร้างเสริมภูมิคุ้มกันโรคของโรงพยาบาลส่งเสริมสุขภาพตำบลบ้านห้วยเตย อำเภอยางตลาด จังหวัดกาฬสินธุ์ ในกลุ่มเด็กแรกเกิดถึง 5 ปี มีความครอบคลุมร้อยละ 88.25 และในหลายโรงพยาบาลส่งเสริมสุขภาพตำบลหลายแห่งยังมีแนวโน้มถึงความครอบคลุมการได้รับวัคซีนไม่ได้ตามเกณฑ์มาตรฐาน (ไม่ต่ำกว่าร้อยละ 90) (สำนักงานสาธารณสุขจังหวัดกาฬสินธุ์, 2556)

 ดังนั้น จากความสำคัญและปัญหาดังกล่าวมาข้างต้น ผู้ศึกษาจึงมีความสนใจที่จะศึกษาผลการดำเนินงานสร้างเสริมภูมิคุ้มกัน ในเขตพื้นที่โรงพยาบาลส่งเสริมสุขภาพตำบลบ้านห้วยเตย อำเภอยางตลาด จังหวัดกาฬสินธุ์ เพื่อประเมินความครอบคลุมการได้รับวัคซีน ค้นหาสาเหตุของการไม่ได้รับวัคซีนพื้นฐานตามเกณฑ์ของเด็กที่มีอายุแรกเกิดถึง 5 ปี และเพื่อศึกษาความถูกต้องและมาตรฐานระบบลูกโซ่ความเย็น ตลอดจนทราบปัญหาและอุปสรรคในการดำเนินงานเพื่อจะได้นำผลการประเมินไปเป็นแนวทางในการกำหนดนโยบาย รวมถึงการวางแผนและพัฒนาดำเนินงานสร้างเสริมภูมิคุ้มกันโรคในเจ้าหน้าที่สาธารณสุขประจำศูนย์สาธารณสุขภาพชุมชนให้บรรลุวัตถุประสงค์อย่างมีประสิทธิภาพและประสิทธิผลต่อไป

**วัตถุประสงค์ในการศึกษา**

 1. เพื่อประเมินความครอบคลุมของการได้รับวัคซีนขั้นพื้นฐานตามแผนปฏิบัติงาน (EPI) ของเด็กอายุแรกเกิดถึง 5 ปี ในพื้นที่รับผิดชอบโรงพยาบาลส่งเสริมสุขภาพตำบลบ้านห้วยเตย อำเภอยางตลาด จังหวัดกาฬสินธุ์

 2. เพื่อศึกษาหาสาเหตุของการไม่ได้รับวัคซีนพื้นฐานตามเกณฑ์ที่กำหนดในของเด็กที่มีอายุแรกเกิดถึง 5 ปี ในพื้นที่รับผิดชอบโรงพยาบาลส่งเสริมสุขภาพตำบลบ้านห้วยเตย อำเภอยางตลาด จังหวัดกาฬสินธุ์

 3. เพื่อศึกษาระบบลูกโซ่ความเย็นของวัคซีน

**วิธีการศึกษา**

 การศึกษาครั้งนี้เป็นการวิจัยเชิงพรรณนาแบบภาคตัดขวาง (Cross-Sectional Descriptive Research) เก็บข้อมูลเชิงปริมาณและเชิงคุณภาพ เพื่อศึกษาความครอบคลุมในการได้รับวัคซีนขั้นพื้นฐานของเด็กอายุแรกเกิดถึง 4 ปี ในเขตพื้นที่รับผิดชอบ โรงพยาบาลส่งเสริมสุขภาพตำบลบ้านห้วยเตย ต.เว่อ อ.ยางตลาด จ.กาฬสินธุ์ ประชากรที่ศึกษา คือ เป็นกลุ่มผู้ปกครองของเด็กแรกเกิดถึง 5 ปี ในพื้นที่ตำบลเว่อ จำนวน 210 คน คำนวณตัวอย่างโดยใช้วิธีการสุ่มอย่างง่าย (Simple Random Sampling) เครื่องมือที่ใช้ในการวิจัยเป็นแบบสอบถามแบ่งออกเป็น 4 ส่วน ได้แก่ 1) ลักษณะทางประชากร จำนวน 9 ข้อ 2) ข้อมูลการได้รับวัคซีนขั้นพื้นฐานตามเกณฑ์ของเด็กอายุแรกเกิดถึง 5 ปี ตรวจสอบจากสมุดบันทึกการได้รับวัคซีนของเด็ก จำนวน 12 ข้อ 3) สาเหตุของการได้รับวัคซีนพื้นฐานไม่ถูกต้องตามเกณฑ์ที่กำหนด จำนวน 1

ข้อและ 4) แบบสัมภาษณ์ระบบลูกโซ่ความเย็น เป็นคำถามปลายเปิดให้เติมข้อความ สถิติที่ใช้ในการศึกษาครั้งที่คือ สถิติเชิงพรรณนา (Descriptive statistics) ได้แก่ ร้อยละ (Percentage) ค่าเฉลี่ย (Mean) และส่วนเบี่ยงเบนมาตรฐาน (S.D.)

**อภิปรายผลการศึกษา**

ผลการศึกษาพบว่า ในเด็กอายุแรกเกิดถึง 5 ปี ในกลุ่มตัวอย่างทั้งหมด 210 คน เป็นเพศชายมากกว่าเพศหญิง ร้อยละ 51 เด็กที่สำรวจเป็นบุตรคนที่ 2 ร้อยละ 44.8 ผู้ปกครองเด็กส่วนใหญ่ที่ตอบแบบสัมภาษณ์เป็นปู่/ย่า/ตา/ยาย คิดเป็นร้อยละ 41 รองลงมาคือเป็นบิดา และ มารดา ร้อยละ 33.3 ส่วนใหญ่มีอายุมากกว่า 21 ปี ร้อยละ 98.7 อายุสูงสุด 67 ปี อายุน้อยสุด 19 ปี อายุเฉลี่ย 36 ปี ผู้ปกครองส่วนใหญ่จบการศึกษาประถมศึกษา มีอาชีพทำการเกษตรเป็นหลัก รองลงมาคือรับจ้าง ส่วนใหญ่มีรายได้เฉลี่ย 3,000 – 5,000 บาทต่อปี ระยะทางจากบ้านถึงสถานบริการสาธารณสุขที่ใกล้บ้านและสะดวกในการเดินทางที่สุด พบว่าส่วนมากมีระยะทางระหว่างน้อยกว่า 3 กิโลเมตร ร้อยละ 71.4

ผลการศึกษาความครอบคลุมของการได้รับวัคซีนในเด็กอายุครบ 1 ปี ทั้งกรณีที่ได้รับวัคซีนครบถ้วนและได้รับวัคซีนครบถ้วนถูกต้อง โดยในช่วงอายุครบ 1 ปี เด็กต้องได้รับวัคซีน BCG 1 ครั้ง HBV 1 ครั้ง โดยพบว่าได้รับวัคซีน BCG พบเด็กมีรอยแผลเป็นร้อยละ 85.5 ไม่มีรอยแผลเป็นร้อยละ 15.5 วัคซีน HBV เด็กได้รับวัคซีน HBV ครบถ้วนและตามเกณฑ์อายุ ร้อยละ 100 ที่ได้รับวัคซีนภายหลัง 24 ชั่วโมงหลังคลอด วัคซีน ในภาพรวมของอำเภอ อัตราความครอบคลุมของการได้รับวัคซีนครบชุด 1 ปี สูงเกินกว่าร้อยละ 90 ซึ่งอยู่ในเกณฑ์ที่สูง พบว่าการได้รับวัคซีนทุกชนิดตามเกณฑ์ได้แก่ BCG, HBV1, DTP-HB+OPV ครั้งที่ 1, DTP-HB+OPV ครั้งที่ 2, DTP-HB+OPV ครั้งที่ 3 และวัคซีน M/MMR มีความครอบคลุมร้อยละ 97.4 เมื่อพิจารณาความถูกต้องได้รับครบถ้วนตามเกณฑ์อายุ ของการได้รับวัคซีน โดยยึดหลักว่าเด็กมีสมุดบันทึกสุขภาพเป็น หลักฐานในการคำนวณระยะเวลาที่การได้รับวัคซีนครบก่อนอายุ 1 ปีบริบูรณ์ ผลการศึกษา พบว่าข้อมูลการได้รับวัคซีนขั้นพื้นฐานครบตามเกณฑ์ วัคซีน DTP-HB+OPV ครั้งที่ 1 ร้อยละ 94.9 DTP-HB+OPV ครั้งที่ 2 ร้อยละ 92.3 DTP-HB+OPV ครั้งที่ 3 ร้อยละ 89.7 และวัคซีน M/MMR ร้อยละ 87.7 และพบว่ามีเด็กบางส่วนที่ไม่ได้รับวัคซีน M/MMR คิดเป็นร้อยละ 2.6 ส่วนด้านสถานที่ในการรับวัคซีนป้องกันโรคของเด็กอายุ 0-1 ปี จำนวน พบว่าสถานที่รับวัคซีน BCG , HBV1 ของเด็กแรกเกิด ส่วนใหญ่เป็นโรงพยาบาลอำเภอ ร้อยละ 76.9 สถานที่รับวัคซีน DTP-HB และ OPV ครั้งที่ 1 ครั้งที่ 2 ครั้งที่ 3 และวัคซีน M/MMR ส่วนใหญ่รับที่โรงพยาบาลส่งเสริมสุขภาพตำบล ร้อยละ 87.2, 82.1, 82.1, 89.7 ตามลำดับ

 ความครอบคลุมการได้รับวัคซีน DTP และ OPV ครั้งที่ 4 และ JE ครั้งที่ 1 และ JE ครั้งที่ 2 มีความครอบคลุม ร้อยละ 100.0 เมื่อพิจารณาความถูกต้องได้รับครบถ้วนตามเกณฑ์อายุ ของการได้รับวัคซีน โดยยึดหลักว่าเด็กมีสมุดบันทึกสุขภาพเป็น หลักฐานในการคำนวณระยะเวลาที่การได้รับวัคซีนอายุ 1 - 2 ปี มีเด็กที่ได้รับวัคซีน DTP และ OPV ครั้งที่ 4 แต่ไม่ครบตามเกณฑ์อายุ ร้อยละ 12.2 วัคซีน JE ครั้งที่ 1 และวัคซีน JE ครั้งที่ 2 ร้อยละ 2.4 แต่ละครั้งเด็กกลุ่มดังกล่าวทุกคนจะรับวัคซีนป้องกันโรคสถานที่ที่โรงพยาบาลส่งเสริมสุขภาพตำบล คิดเป็นร้อยละ 80.5, 73.2, 87.8 ตามลำดับ

 ความครอบคุลมการได้รับวัคซีน JE ครั้งที่ 3 ร้อยละ 100 และเมื่อพิจารณาความถูกต้องครบถ้วนตามเกณฑ์แล้วพบว่ามีเด็กที่ได้รับวัคซีนครบตามเกณฑ์ ร้อยละ 98.6 เด็กที่ได้รับวัคซีน M/MMR ร้อยละ 12.2 ด้านสถานที่ในการรับวัคซีน JE เข็มที่ 3 นั้นจาก จำนวน 47 คน พบว่า ส่วนใหญ่รับวัคซีนที่โรงพยาบาลส่งเสริมสุขภาพตำบล ร้อยละ 86

 ความครอบคลุมการได้รับวัคซีนขั้นพื้นฐานครบตามเกณฑ์ในเด็กอายุครบ 5 ปี ในการได้รับวัคซีน DTP และ OPV ครั้งที่ 5 คิดเป็นร้อยละ 97.5 และเมื่อพิจารณาความถูกต้องครบถ้วนตามเกณฑ์แล้ว พบว่าวัคซีนครบถ้วนตามเกณฑ์ ร้อยละ 95 มีเด็กที่ได้รับวัคซีนแต่ไม่ครบตามเกณฑ์ ร้อยละ 2.5 และไม่ได้รับวัคซีนร้อยละ 2.5 ในเด็กที่ได้รับวัคซีนจำนวน 62 คนส่วนใหญ่รับวัคซีนที่โรงพยาบาลส่งเสริมสุขภาพตำบล คิดเป็นร้อยละ 83.8 ด้านการศึกษาถึงสาเหตุของการได้รับวัคซีนพื้นฐานของเด็กแรกเกิดถึง 5 ปี ไม่ครบตามเกณฑ์ที่กำหนด จำนวน 7 คน พบว่าส่วนใหญ่มีสาเหตุมาจาก จำวันฉีดไม่ได้, พ้นกำหนดฉีดแล้วจึงไม่พาเด็กไป ร้อยละ 60.0 และบางส่วนพบว่าผู้ปกครองไม่มีเวลาพาไปรับวัคซีน ร้อยละ 5.00

ระบบลูกโซ่ความเย็น มีการวางแผนระบบลุกโซ่ความเย็น ซึ่งเป็นการจัดทำแผนการดำเนินงานเพื่อเตรียมความพร้อมในการปฏิบัติงาน รวมทั้งแผนควบคุมกำกับการปฏิบัติงานในแต่ละปีเพื่อให้การดำเนินงานเป็นไปอย่างมีประสิทธิภาพโดยกำหนดให้มีผู้รับผิดชอบจะต้องได้รับการสอน มีการสำรวจอุปกรณ์ที่ใช้ในการเก็บรักษาความเย็น และมีคการตรวจสอบสภาพการใช้งาน มีการวางแผนในกรณีฉุกเฉิน การวางแผนการเบิก - จ่ายวัคซีน เพื่อให้วัคซีนมีความเพียงพอต่อการให้บริการ

***ข้อเสนอแนะ*** 1. ข้อเสนอแนะที่ได้จากการศึกษา

 - ควรมีการอบรบเพื่อเพิ่มทักษะความรู้และสร้างความเข้าใจแก่ ผู้ปกครองที่พาบุตรหลานมารับวัคซีนเป็นประจำอย่างสม่ำเสมอ จะช่วยสร้างความตระหนักและส่งผลให้เด็กได้รับวัคซีนครบถ้วนและถูกต้องทันเกณฑ์มากขึ้น

 - เจ้าหน้าที่สาธารณสุขควรกำชับให้ผู้ปกครอง เก็บสมุดสุขภาพเด็กให้ดี เพื่อเป็นเครื่องมือในการนัดให้บริการวัคซีนของเจ้าหน้าที่ และเป็นการเตือนความจำแก่ผู้ปกครองถึงกำหนดการรับวัคซีนเพื่อให้เด็ก ได้รับวัคซีน ครบถ้วน

 2. ข้อเสนอแนะในการศึกษาค้นคว้าต่อไป

 - ควรศึกษาความสัมพันธ์ของปัจจัยที่มีผลต่อความครอบคลุมการได้รับวัคซีนขั้นพื้นฐานของเด็กแรกเกิดถึง 5 ปีต่อไป และการศึกษาความครอบคุลมวัคซีนในเด็กนักเรียนชั้นประถมศึกษาปีที่ 1 และ 6 รวมทั้งหญิงตั้งครรภ์